**Noriaki Kasai** (jap. 葛西 紀明, *Kasai Noriaki*, s. 6. kesäkuuta 1972 Shimokawa, Hokkaidō) on japanilainen mäkihyppääjä. Aikuisten arvokilpailutasolla hän kilpaili ensimmäisen kerran Lahden MM-kilpailuissa helmikuussa 1989 osallistuen kaikkiin kolmeen kilpailuun. Kasai kilpaili Keski-Euroopan mäkiviikolla jo vuodenvaihteessa 1989–1990 ja on edelleen mukana maailmancupissa kaudella 2020–2021.

Lentomäen MM-kilpailut
----------------------

Kasai voitti lentomäen maailmanmestaruuden Harrachovissa vuonna 1992. Hän on sijoittunut lentomäen MM-kilpailuissa lisäksi neljänneksi Harrachovissa 2014, viidenneksi Vikersundissa 2000 sekä Kulmissa 2016 ja 12:nneksi Planicassa 2010.

Olympialaiset
-------------

Kasai sijoittui Lillehammerin vuoden 1994 talviolympialaisissa viidenneksi normaalimäessä, 14:nneksi suurmäessä ja sai hopeaa joukkuekilpailussa. Naganon olympialaisissa 1998 hän oli normaalimäessä seitsemäs, Torinossa 2006 suurmäessä kahdestoista ja Vancouverissa 2010 suurmäessä kahdeksas. Sotšin olympialaisissa 2014 hän voitti ensimmäisen henkilökohtaisen olympiamitalinsa, saavuttaen suurmäessä hopeaa häviten 1,3 pisteellä kilpailun voittaneelle Kamil Stochille. Kasai teki samalla olympiahistoriaa onnistumalla ottamaan toisen olympiamitalinsa 20 vuotta ensimmäisen jälkeen. Joukkuemäen kilpailussa Kasai ankkuroi Japanin pronssille. Kasai valittiin Japanin mäkihyppymaajoukkueeseen vuoden 2018 olympialaisiin, jolloin hänestä tulee kaikkien aikojen useimpiin talviolympiakisoihin osallistuja. Kisat ovat hänelle kahdeksannet peräkkäiset.

MM-kilpailut
------------

Kasai sijoittui Falunin MM-kilpailuissa 1993 suurmäessä seitsemänneksi ja normaalimäessä kymmenenneksi. Ramsaun MM-kilpailuissa 1999 hän saavutti joukkuekilpailussa hopeaa, oli normaalimäessä viides ja suurmäessä kymmenes. Lahdessa 2001 hän sijoittui normaalimäessä kahdeksanneksi. Val di Fiemmen MM-kilpailuissa 2003 hän saavutti hopeaa joukkuekilpailussa ja pronssia sekä normaali- että suurmäessä. Hän sai joukkuekilpailussa MM-pronssia Sapporossa 2007 ja Liberecissä 2009. Sekajoukkuekilpailusta hänellä on MM-pronssia Falunista 2015. Samojen kisojen suurmäessä hän oli yhdestoista.

Otettuaan mitalin osana Japanin joukkuetta Falunin MM-kisojen sekajoukkuekilpailussa Kasaista tuli siihen mennessä historian vanhin hiihdon maailmanmestaruuskisojen mitalisti. Riitta-Liisa Roponen rikkoi tämän ennätyksen Oberstdorfissa 2021 oltuaan mitaleilla naisten hiihtoviestissä.

Maailmancup
-----------

Kasai on sijoittunut maailmancupin kokonaiskilpailussa kolmanneksi kausilla 1992–1993 ja 1998–1999, neljänneksi 2000–2001, viidenneksi 2013–2014, kuudenneksi 1993–1994 ja 2014–2015, kahdeksanneksi 2003–2004 ja 2015–2016, yhdeksänneksi 1991–1992 ja kymmenenneksi 1997–1998. Keski-Euroopan mäkiviikon kokonaiskilpailussa Kasai on sijoittunut toiseksi kausilla 1992–1993 ja 1998–1999, neljänneksi 1993–1994 ja 2014–2015 sekä viidenneksi 2013–2014. Hän on saavuttanut mäkiviikolla kolme osakilpailuvoittoa.

Maailmancupin osakilpailuissa Kasai on sijoittunut kolmen parhaan joukkoon 63 kertaa (26.3.2017 mennessä).

Joulukuussa 2013 Kasai nousi palkintopallille sijoittuessaan kolmanneksi maailmancupin osakilpailussa Saksan Titisee-Neustadtissa. Voitettuaan mäkiviikon jälkeen 11. tammikuuta 2014 Itävallan Kulmissa lentomäen kilpailun Kasaista tuli 41 vuoden, 7 kuukauden ja neljän päivän ikäisenä historian vanhin maailmancupin osakilpailuvoittaja. Edellinen vanhin osakilpailuvoittaja, niin ikään japanilainen Takanobu Okabe oli 38-vuotias voittaessaan Kuopiossa vuonna 2008. Seuraavan päivän kilpailussa samassa mäessä Kasai oli kolmas. Marraskuussa 2014 hän sijoittui kolmanneksi Kuusamon ensimmäisessä osakilpailussa ja jakoi toisen kilpailun voiton Simon Ammannin kanssa. Mäkiviikolla hän jakoi Ammannin kanssa Innsbruckin kilpailun kolmannen sijan ja oli toinen Bischofshofenissa. Hän sijoittui 43-vuotiaana kolmanneksi Wisłassa maaliskuussa 2016. Maaliskuussa 2016 Kasai hyppäsi Planican lentomäestä uransa 500. maailmancupin osakilpailun. Hän rikkoi omissa nimissään olleen ennätyksen vanhimpana maailmancupissa kolmen joukkoon sijoittuneena oltuaan maaliskuussa 2017 kolmas Planican lentomäessä 44 vuoden ja yhdeksän kuukauden ikäisenä.

Ennätykset
----------

Kasailla on pitkästä urastaan johtuen nimissään lukuisia eri ennätyksiä:

* Vanhin mäkihypyn maailmancupin osakilpailun voittaja
* Vanhin kolmen joukkoon mäkihypyn maailmancupissa sijoittunut
* Pisimmälle hypännyt yli 35-vuotias mäkihyppääjä
* Pisimmälle hypännyt yli 40-vuotias mäkihyppääjä
* Eniten osallistumisia lentomäen maailmanmestaruuskilpailuihin
* Eniten osallistumisia mäkihypyn maailmancuposakilpailuihin
* Eniten osallistumisia talviolympialaisiin (8 kertaa, jaettu ennätys pikaluistelija Claudia Pechsteinin kanssa)
* Eniten osallistumisia pohjoismaisten hiihtolajien maailmanmestaruuskilpailuihin
* Kaikkien aikojen vanhin mäkihypyn olympiamitalisti

Lähteet
-------

1. 1 2 3 4 5  Noriaki Kasai Kansainvälinen hiihtoliitto (FIS).  (englanniksi)
2. ↑  Roope Visuri: Japanin teräsmies tekemässä komeaa olympiahistoriaa – kansainvälinen uutistoimisto muistutti hauskalla faktalla "mäkihyppyhullusta" Suomesta *Yle Urheilu*.  7.1.2018. Viitattu 7.1.2018.
3. ↑  Vielä virtaa! Noriaki Kasai, 45, valittiin talviolympialaisten mäkihyppyyn - nousemassa hurjaan maailmanennätykseen *iltalehti.fi*. Viitattu 8.1.2018.
4. ↑  Facts & Figures about the FIS World Championships in Falun (arkistoitu versio) *Fis-ski.com*.  27.2.2015.  Arkistoitu 2.3.2015. Viitattu 3.3.2015. (englanniksi)
5. ↑  Uusitupa, Ismo: Riitta-Liisa Roponen, 42, teki MM-hiihtojen historiaa *Helsingin Sanomat*.  4.3.2021. Viitattu 4.3.2021.
6. ↑  Noriaki Kasai: Palkintokorokesijoitukset maailmancupissa FIS. Viitattu 31.1.2016. (englanniksi)
7. ↑  Ahonen leiskautti jättihypyn Saksassa *yle.fi*. Viitattu 15.12.2013.
8. ↑  Noriaki Kasai writes history  11.1.2014. FIS.  Arkistoitu 8.1.2018. Viitattu 11.1.2014. (englanniksi)
9. ↑  Jonne Niemeläinen: Kasai saavutti komean merkkipaalun, suomalaiset heikkoja *Yle*.  17.3.2016. Viitattu 17.3.2016.
10. 1 2  Kasai rewrites record for oldest ski jump World Cup medal *japantimes.co.jp*. Viitattu 29.3.2017. (englanniksi)
11. ↑  Noriaki Kasai, 41, teki historiaa Kulmissa: mäkihypyn vanhin maailmancup-kisan voittaja *Helsingin Sanomat*.  11.1.2014. Viitattu 29.7.2016.
12. ↑  Maija Kautto: Kasai ponnisti kolmanneksi ja kasvatti ennätystään *Yle*.  31.1.2016. Viitattu 29.7.2016.
13. 1 2  Mäkihypyn veteraani huippuiskussa – teki lentomäessä yli 40-vuotiaiden maailmanennätyksen! *Iltasanomat*.  9.1.2015. Viitattu 29.7.2016.
14. 1 2 3 4  Mikko Marttinen: Mitä yhteistä on Noriaki Kasailla ja suomalaisella punk-bändillä? – IS kokosi 42 faktaa kokeneen mäkimiehen elämästä *Iltasanomat*.  21.2.2015. Viitattu 29.7.2016.
15. ↑  Olympedia – Participations by athlete *www.olympedia.org*. Viitattu 17.1.2023.

  

Lentomäen maailmanmestarit

|  |
| --- |
| 1972: Walter Steiner |
1973: Hans-Georg Aschenbach |
1975: Karel Kodejška |
1977: Walter Steiner |
1979: Armin Kogler |
1981: Jari Puikkonen |
1983: Klaus Ostwald |
1985: Matti Nykänen |
1986: Andreas Felder |
1988: Ole Gunnar Fidjestøl |
1990: Dieter Thoma |
1992: Noriaki Kasai |
1994: Jaroslav Sakala |
1996: Andreas Goldberger |
1998: Kazuyoshi Funaki |
2000: Sven Hannawald |
2002: Sven Hannawald |
2004: Roar Ljøkelsøy |
2006: Roar Ljøkelsøy |
2008: Gregor Schlierenzauer |
2010: Simon Ammann |
2012: Robert Kranjec |
2014: Severin Freund |
2016: Peter Prevc |
2018: Daniel-André Tande |
2020: Karl Geiger |
2022: Marius Lindvik |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Yhdysvallat
* Japani
* Puola

 |
|  |
| Tieteilijät | 
* CiNii

 |

 |